CELEX: 32020D1236
Language: ro
Date: 2020-08-25 00:00:00
Title: Decizia (UE) 2020/1236 a Comisiei din 25 august 2020 de autorizare a Țărilor de Jos să aplice o prelungire a anumitor perioade specificate la articolele 2 și 3 din Regulamentul (UE) 2020/698 al Parlamentului European și al Consiliului [notificată cu numărul C(2020) 5745] (Numai textul în limba engleză este autentic)

31.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 282/19
               
            
         DECIZIA (UE) 2020/1236 A COMISIEI
         din 25 august 2020
         de autorizare a Țărilor de Jos să aplice o prelungire a anumitor perioade specificate la articolele 2 și 3 din Regulamentul (UE) 2020/698 al Parlamentului European și al Consiliului
         
            
               [notificată cu numărul C(2020) 5745]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/698 al Parlamentului European și al Consiliului din 25 mai 2020 de stabilire a unor măsuri specifice și temporare, în contextul epidemiei de COVID-19, privind reînnoirea sau prelungirea anumitor certificate, licențe, permise și autorizații, precum și amânarea anumitor controale și formări periodice în anumite domenii ale legislației din sectorul transporturilor (1), în special articolul 2 alineatul (6) și articolul 3 alineatul (3),
         întrucât:
         
                     (1)
                  
                  
                     Articolul 2 alineatul (1) din Regulamentul (UE) 2020/698 prelungește termenele pentru finalizarea de către deținătorul unui certificat de competență profesională (CCP) a formării periodice care, în condiții normale, ar fi expirat sau ar urma să expire în perioada 1 februarie 2020-31 august 2020. Articolul 2 alineatul (2) din respectivul regulament prelungește valabilitatea înscrierii corespunzătoare a codului armonizat nr. 95 al Uniunii.
                  
               
                     (2)
                  
                  
                     Articolul 3 alineatul (1) din Regulamentul (UE) 2020/698 prelungește valabilitatea permiselor de conducere care, în condiții normale, ar fi expirat sau ar urma să expire în perioada 1 februarie 2020‐31 august 2020.
                  
               
                     (3)
                  
                  
                     Prin scrisoarea din 1 iulie 2020, Țările de Jos au prezentat o cerere motivată de autorizare a aplicării unei prelungiri a anumitor perioade specificate la articolele 2 și 3 din Regulamentul (UE) 2020/698. Prin scrisoarea din 29 iulie 2020, Țările de Jos au prezentat o cerere motivată revizuită. Prin această cerere revizuită, Țările de Jos solicită, în primul rând, autorizarea de a aplica o prelungire cu trei luni a perioadelor cuprinse între 1 februarie 2020 și 31 august 2020 specificate la articolul 2 alineatul (1), în sensul respectivei dispoziții și al articolului 2 alineatul (2), precum și la articolul 3 alineatul (1) din Regulamentul (UE) 2020/698. În al doilea rând, Țările de Jos solicită autorizarea de a aplica o prelungire cu două luni a perioadelor de șapte luni specificate la articolul 2 alineatele (1) și (2) și la articolul 3 alineatul (1) din Regulamentul (UE) 2020/698. La 30 iulie 2020, Țările de Jos au furnizat informații suplimentare în sprijinul cererii lor.
                  
               
                     (4)
                  
                  
                     Potrivit informațiilor furnizate de Țările de Jos, este probabil ca, în această țară, finalizarea formării periodice, înscrierea codului armonizat nr. 95 al Uniunii și reînnoirea permiselor de conducere să nu poată avea loc nici după 31 august 2020, din cauza măsurilor luate pentru a preveni sau a limita răspândirea pandemiei de COVID-19.
                  
               
                     (5)
                  
                  
                     În special, Țările de Jos au suspendat temporar toate formările periodice în temeiul Directivei 2003/59/CE a Parlamentului European și a Consiliului (2). Aceasta a condus la anularea a aproximativ 30 000 de cursuri care ar fi avut loc în condiții normale. În consecință, aproximativ 2 400 de conducători auto profesioniști nu au reușit să își reînnoiască la timp CCP-ul.
                  
               
                     (6)
                  
                  
                     În prezent, cursurile de formare periodică au fost reluate și sunt planificate cursuri suplimentare, pe lângă cursurile normale care erau deja planificate pentru perioada cuprinsă între luna mai 2020 și sfârșitul anului 2020. Totuși, măsurile necesare pentru a împiedica răspândirea pandemiei de COVID-19 impun în continuare constrângeri în acest sens. Institutele de formare trebuie să îndeplinească cerințele relevante ale Institutului Național pentru Sănătate Publică și Mediu (3), de exemplu, să permită persoanelor, în măsura posibilităților, să păstreze o distanță de cel puțin 1,5 metri între ele.
                  
               
                     (7)
                  
                  
                     Situația este deosebit de problematică în ceea ce privește formarea periodică a șoferilor de autobuz. Potrivit informațiilor furnizate de Țările de Jos, numeroși conducători auto care, la data de 10 septembrie 2008, desfășurau activitatea de conducere a vehiculelor destinate transportului de pasageri au obținut un CCP ca drept dobândit, în temeiul articolului 4 din Directiva 2003/59/CE. În practică și în temeiul articolului 4, al articolului 8 alineatul (2) și al articolului 14 alineatul (2) din Directiva 2003/59/CE, multe dintre CCP-urile acordate astfel au expirat în prima jumătate a lunii septembrie 2015, întrucât Țările de Jos au făcut uz de posibilitatea de a prelungi cu până la șapte ani perioada menționată la articolul 8 alineatul (2) din Directiva 2003/59/CE. La rândul lor, conducătorii auto care dețin un permis de conducere de categoria D1, D1 + E, D sau D + E și care și-au reînnoit CCP-urile cu puțin timp înainte de expirarea lor în 2015, trebuie să își reînnoiască din nou CCP-urile înainte de expirarea lor la 10 septembrie 2020. Marea majoritate a șoferilor de autobuz din Țările de Jos se află în această situație. Nu este sigur dacă institutele de formare dispun de capacitatea necesară pentru a le permite tuturor să își finalizeze la timp formarea periodică. În plus, deoarece transportul public s-a reluat în conformitate cu orarul normal, șoferii dispun de mai puțin timp pentru a participa la cursuri.
                  
               
                     (8)
                  
                  
                     În ceea ce privește permisele de conducere eliberate în temeiul Directivei 2006/126/CE a Parlamentului European și a Consiliului (4), Țările de Jos fac referire la restricțiile temporare privind exercitarea profesiilor care implică un contact fizic. Restricțiile respective au afectat examenele medicale necesare pentru a se stabili dacă o persoană deține aptitudinile fizice și mentale necesare pentru activitatea de conducere (denumite în continuare „examene medicale”). Prin urmare, numărul mediu al rapoartelor medicale bazate pe astfel de examene transmise în fiecare săptămână autorității naționale de acordare a permiselor de conducere (CBR (5)) a scăzut în mod substanțial. Din cauza măsurilor luate pentru a preveni sau a limita răspândirea pandemiei de COVID-19 în Țările de Jos, 28 000 de examene medicale au fost amânate și deci vor trebui efectuate, pe lângă cele care trebuie efectuate în prezent și în viitorul apropiat în legătură cu permisele care vor expira în curând.
                  
               
                     (9)
                  
                  
                     Aproximativ 25 000 de medici efectuează examene medicale în Țările de Jos. Timpul necesar pentru efectuarea celor 28 000 examene medicale care au fost amânate depinde foarte mult de măsura în care medicii își pot relua aceste sarcini și de rapiditatea cu care le pot relua. Pentru mulți medici din Țările de Jos, efectuarea de examene medicale pentru reînnoirea permiselor de conducere este doar una dintre numeroasele lor sarcini. Ca urmare a activităților suplimentare pe care le presupune combaterea pandemiei de COVID-19, medicii nu au reușit să realizeze atâtea examene medicale câte realizează în mod obișnuit.
                  
               
                     (10)
                  
                  
                     Potrivit informațiilor furnizate de Țările de Jos, nu este clar în ce măsură și cât de repede își vor putea relua medicii activitatea necesară în acest sens. Potrivit estimărilor, capacitatea medicală se va redresa treptat, în timp ce cererea de examene medicale va crește ca urmare a perioadei de „izolare”. Prin urmare, se preconizează că problema amânării examenelor nu se va soluționa până în mai 2021, chiar și după ce numărul examinărilor medicale efectuate va reveni la nivelul normal, anterior pandemiei de COVID-19.
                  
               
                     (11)
                  
                  
                     Potrivit Țărilor de Jos, este imposibil de prevăzut cu precizie câte persoane nu vor putea să își reînnoiască la timp permisele de conducere care au expirat sau care urmează să expire în perioada 1 februarie 2020-31 august 2020. Acest lucru depinde în mare măsură de disponibilitatea medicilor, care este parțial determinată la nivel regional. În orice caz, este inevitabil ca unii dintre cei care solicită reînnoirea permisului de conducere să se confrunte cu întârzieri ca urmare a listelor de așteptare din sistemul de sănătate, în special cei aproximativ 15 % care trebuie să consulte mai mult de un medic. Timpul mediu necesar pentru reînnoirea permisului de conducere în cazul persoanelor care au nevoie de un examen medical pentru a li se stabili aptitudinile de conducere este de 125 de zile dacă este consultat un singur medic și de 179 de zile dacă sunt consultați mai mulți.
                  
               
                     (12)
                  
                  
                     Pe baza datelor furnizate de CBR, Ministerul Infrastructurii și Gospodăririi Apelor (6) se așteaptă ca numărul examenelor medicale restante să fie de 20 000 la 1 decembrie 2020. Presupunând că în primul semestru al anului 2021 capacitatea medicală își va fi atins din nou nivelul normal, este probabil ca întârzierile să îi afecteze în continuare pe conducătorii auto ale căror permise vor expira după data de 1 decembrie 2020. Cu toate acestea, se estimează că prelungirea solicitată atât a perioadelor cuprinse între 1 februarie 2020 și 31 august 2020, cât și a termenelor de valabilitate a permiselor de conducere care ar urma să expire sau au expirat în condiții normale va fi suficientă pentru a se asigura că toate persoanele interesate vor putea îndeplini cerințele aplicabile.
                  
               
                     (13)
                  
                  
                     Prin urmare, Țările de Jos trebuie să fie autorizate să aplice o prelungire a perioadelor cuprinse între 1 februarie 2020 și 31 august 2020, precum și a perioadelor de șapte luni specificate la articolul 2 alineatul (1) și la articolul 3 alineatul (1) din Regulamentul (UE) 2020/698.
                  
               
                     (14)
                  
                  
                     Țările de Jos au convenit ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Țările de Jos sunt autorizate să aplice următoarele prelungiri ale perioadelor specificate la articolul 2 alineatele (1) și (2) și la articolul 3 alineatul (1) din Regulamentul (UE) 2020/698:
            
                        (a)
                     
                     
                        o prelungire cu trei luni a perioadei cuprinse între 1 februarie 2020 și 31 august 2020 specificată la articolul 2 alineatul (1) din Regulamentul (UE) 2020/698, în sensul articolului 2 alineatele (1) și (2) din regulamentul respectiv;
                     
                  
                        (b)
                     
                     
                        o prelungire cu două luni a perioadelor de șapte luni specificate la articolul 2 alineatele (1) și (2) din regulamentul respectiv;
                     
                  
                        (c)
                     
                     
                        o prelungire cu trei luni a perioadei cuprinse între 1 februarie 2020 și 31 august 2020 specificate la articolul 3 alineatul (1) din regulamentul respectiv;
                     
                  
                        (d)
                     
                     
                        o prelungire cu două luni a perioadei de șapte luni specificate la articolul 3 alineatul (1) din regulamentul respectiv.
                     
                  
         
            Articolul 2
            Prezenta decizie se adresează Regatului Țărilor de Jos.
         
         
            Adoptată la Bruxelles, 25 august 2020.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 165, 27.5.2020, p. 10.
         
            (2)  Directiva 2003/59/CE a Parlamentului European și a Consiliului din 15 iulie 2003 privind calificarea inițială și formarea periodică a conducătorilor auto ai anumitor vehicule rutiere destinate transportului de mărfuri sau de persoane, de modificare a Regulamentului (CEE) nr. 3820/85 al Consiliului și a Directivei 91/439/CEE a Consiliului și de abrogare a Directivei 76/914/CEE a Consiliului (JO L 226, 10.9.2003, p. 4).
         
            (3)  Rijksinstituut voor Volksgezondheid en Milieu, RIVM
         
            (4)  Directiva 2006/126/CE a Parlamentului European și a Consiliului din 20 decembrie 2006 privind permisele de conducere (JO L 403, 30.12.2006, p. 18).
         
            (5)  Centraal Bureau Rijvaardigheidsbewijzen
         
            (6)  Ministerie van Infrastructuur en Waterstaat.